
ANEXA NR. 3 LA HCL _____/2026
CONTRACT DE ÎNCHIRIERE

pentru suprafeţele locative cu destinaţia de locuinţă

Art.1. Părțile contractante
 Între Municipiului Câmpulung Moldovenesc, în calitate de proprietar, cu sediul în str. 22 Decembrie nr. 2, judeţul Suceava, reprezentată prin Primar – Negură Mihăiţă şi _____________________________________ cu domiciliul în municipiul Câmpulung Moldovenesc, str.___________________ nr. _______, judeţul Suceava, legitimată cu cartea de identitate seria ____ nr. _________ eliberată de SPCLEP Câmpulung Moldovenesc la data de _______________ în calitate de chiriaş, a intervenit prezentul contract de închiriere:

Art.2. Obiectul închirierii

(1) Primul, în calitate de proprietar, închiriază, iar al doilea, în calitate de chiriaş, ia cu chirie locuința nZEB Plus pentru tineri, situată în Câmpulung Moldovenesc, str. _________________ nr.____, judeţul Suceava, având o suprafaţă utilă totală de _____ mp, compusă din ________________________________________________________________________ specificate în anexa nr. 1, parte integrantă din prezentul contract de închiriere.
(2) Locuinţa care face obiectul închirierii va fi folosită de chiriaş şi familia sa compusă din persoanele specificate în anexa nr. 1.
(3) Prezentul contract se încheie în conformitate cu prevederile Hotărârii nr.________ a Consiliului Local al Municipiului Câmpulung Moldovenesc și a Regulamentului privind repartizarea și închirierea locuințelor Nzeb plus, aprobat prin HCL nr.___________

(4) Locuinţa se predă în stare de folosinţă, cu instalaţiile şi inventarul prevăzute în procesul verbal de predare-primire (anexa nr. 2), care face parte integrantă din prezentul contract.
(5) Termenul de închiriere este de 5 ani, cu începere de la data de ____________ până la data de ____________, cu drept de prelungire cu acordul ambelor părți. 
(6) Prelungirea contractului se poate realiza numai dacă chiriașul își îndeplinește cu regularitate obligațiile asumate, nu se află într-o situație de încetare/reziliere si solicită reînnoirea contractului de închiriere cu 60 de zile înainte de expirarea termenului contractual.
Art.3 Chiria aferentă locuinţei ce face obiectul contractului

(1) Chiria este de ...... lei /lună și a fost stabilită la un nivel minimal conform prevederilor din Ghidul PNRR – Componenta 10 – Fondul local și reprezintă maxim 40% din costurile de întreținere/funcționare aferente locuinței. Chiria nu va depăși nivelul maxim calculat în conformitate cu prevederile legale, respectiv potrivit cuantumului prevăzut în Ordonanța de Urgență  Guvernului nr. 40/1999 privind protecția chiriașilor și stabilirea chiriei pentru spațiile cu destinație de locuințe, aprobată cu modificări și completări prin Legea nr. 241/2001. 
(2) Chiria s-a calculat conform anexei nr. 3, parte integrantă la prezentul contract.

Chiria se datorează începând cu data de ___________ și se achită proprietarului până la data de 30 ale fiecărei luni, pentru luna în curs.
(3) Chiria se va modifica în funcție de  creșterea costurilor de întreținere/funcționare aferente locuinței și în funcție de rata anuală a inflaţiei, până la data de 31 ianuarie a fiecărui an.
(4) Neplata la termen a chiriei atrage o penalizare de 0,1 % asupra sumei datorate, pentru fiecare zi de întârziere, începând cu prima zi care urmează aceleia când suma a devenit exigibilă, fără ca majoritatea să poată depăși totalul chiriei restante.
Art.4 Utilități și cheltuieli curente

(1) Chiriașul suportă toate cheltuielile aferente utilităților, serviciilor, consumabilelor și exploatării curente rezultate din folosirea locuinței. 

(2) În categoria cheltuielilor suportate de chiriaș intră, după caz: energia electrică, încălzirea, apa, serviciile aferente colectării/evacuării apelor uzate, consumabilele, întreținerea curentă interioară și orice alte costuri generate direct de folosirea locuinței. 

(3) Cheltuielile se achită direct către furnizori sau către proprietar, după modul de organizare și contorizare stabilit prin documentația tehnică, contractele de utilități și actele administrative aplicabile. 

(4) Dacă anumite utilități ori servicii rămân contractate de municipiul Câmpulung Moldovenesc din motive tehnice sau juridice, costurile aferente se recuperează de la chiriaș, în condițiile comunicate de proprietar și consemnate în documentele justificative. 

(5) Neachitarea utilităților ori a cheltuielilor curente constituie motiv de reziliere a contractului, potrivit prezentului contract. 

Art.5.Obligaţiile părţilor privind folosirea şi întreţinerea spaţiilor care fac obiectul contractului.

(1) Proprietarul se obligă:

a) să predea chiriaşului locuinţa în stare normală de folosinţă;
b) să ia măsuri pentru repararea şi menţinerea în stare de siguranţă, în exploatare şi funcţionalitate a clădirii  și a echipamentelor care deservesc clădirea pe toată durata închirierii locuinţei;
c) să întreţină în bune condiţii elementele structurii de rezistenţă a clădirii, elementele de construcţie exterioare ale clădirii .
(2) Chiriaşul se obligă:

a) să locuiască efectiv în locuință împreună cu membrii familiei/gospodăriei declarați; 
b) să folosească locuința cu prudență și diligență, exclusiv potrivit destinației de locuință; 
c) să achite chiria la termen; 
d) să achite utilitățile, serviciile și cheltuielile curente care îi revin; 
e) să întrețină locuința, instalațiile, echipamentele și bunurile predate în inventar în stare bună;
f) să nu modifice compartimentarea, instalațiile, centrala/echipamentul termic, echipamentele energetice, rețelele, sistemul de alimentare cu apă, sistemul de colectare/evacuare a apelor uzate, finisajele ori destinația spațiilor fără acordul scris al locatorului;
g) să nu subînchirieze, să nu cedeze și să nu transmită folosința locuinței către alte persoane; 
h) să permită verificarea locuinței de către reprezentanții locatorului, 
i)  să comunice în scris, în termen de 10 zile, orice modificare privind componența familiei/gospodăriei, veniturile, dobândirea unei locuințe, părăsirea locuinței sau alte situații relevante; 
j) să aducă la cunoştinţă proprietarului, în termen de 30 de zile, orice modificare a venitului net lunar pe familie, de natură să determine eligibilitatea ocupării unei locuința nZEB Plus pentru tineri .
k) să anunțe de îndată avariile, defecțiunile sau situațiile care pot afecta locuința, instalațiile, echipamentele ori siguranța persoanelor; 
l) să suporte reparațiile și prejudiciile cauzate de folosirea necorespunzătoare, de culpa sa, a membrilor familiei/gospodăriei ori a persoanelor primite în locuință; 
m) să respecte normele de conviețuire, igienă, siguranță, prevenire a incendiilor, protecție a mediului și instrucțiunile de utilizare a instalațiilor și echipamentelor. 
n) să predea locuința la încetarea contractului din orice cauză, liberă, în stare corespunzătoare, ținând seama de uzura normală, pe bază de proces-verbal.

Art.6. Mentenanță, reparații și intervenții 

(1) Sunt în sarcina proprietarului mentenanța și reviziile tehnice periodice ale instalațiilor și echipamentelor principale ale clădirii, precum și reparațiile care țin de structura, instalațiile sau echipamentele proprietarului, cu excepția celor cauzate de folosirea necorespunzătoare de către chiriaș. 

(2) Sunt în sarcina chiriașului consumabilele, întreținerea curentă în interiorul locuinței, reparațiile cauzate de utilizarea necorespunzătoare, costurile de exploatare rezultate din folosința locuinței și întreținerea bunurilor predate în inventar. 

(3) Orice intervenție asupra instalațiilor electrice, termice, sanitare, asupra echipamentelor nZEB/eficiență energetică sau asupra altor echipamente tehnice se poate face numai cu acordul scris al proprietarului și, după caz, prin persoane autorizate.

(4) Chiriașul răspunde pentru orice intervenție neautorizată, demontare, înlocuire, deteriorare ori modificare a instalațiilor, echipamentelor sau elementelor constructive ale locuinței. 

Art.7  Reguli privind locuința nZEB Plus și obligațiile PNRR

 (1) Locuința face parte din investiția finanțată prin Planul Național de Redresare și Reziliență – Componenta 10 – Fondul local, și trebuie să își mențină destinația de locuință pentru tineri eligibili, potrivit regulamentului și obligațiilor asumate prin finanțare. 

(2) Chiriașul are obligația să utilizeze locuința, instalațiile și echipamentele acesteia în mod corespunzător, astfel încât să nu afecteze performanța energetică, funcționalitatea și destinația investiției. 

(3) Chiriașul nu poate demonta, înlocui, modifica, dezafecta sau deteriora echipamentele aferente eficienței energetice, instalațiile ori soluțiile tehnice ale locuinței. 

(4) Chiriașul permite, cu respectarea legii, verificările necesare pentru monitorizarea proiectului, raportări, controale sau audituri efectuate de proprietar ori de organismele/instituțiile competente. 

Art. 8. Verificarea locuinței 

(1) Proprietarul poate verifica starea locuinței, modul de folosire și respectarea obligațiilor contractuale, cu notificarea prealabilă a chiriașului, în condițiile legii. 

(2) Verificarea se face, de regulă, în timpul zilei, la o dată convenită sau comunicată în prealabil chiriașului. 

(3) În caz de urgență, avarie, incendiu, risc major ori pericol pentru imobil sau persoane, verificarea/intervenția se poate realiza în condițiile legii, chiar și fără notificare prealabilă, în măsura strict necesară prevenirii sau limitării pagubelor. 

(4) Verificările se consemnează într-un proces-verbal semnat de persoanele prezente; refuzul de semnare se menționează în procesul-verbal. 
Art. 9. Verificarea anuală a menținerii condițiilor  de eligibilitate

(1) Chiriașul este supus verificării anuale a menținerii condițiilor de eligibilitate aplicabile, potrivit regulamentului.

 (2) Verificarea poate viza domiciliul/reședința/locuirea efectivă, componența gospodăriei, veniturile, eventuala dobândire a unei locuințe, folosirea efectivă și conformă a locuinței și starea bunului. 

(3) Locatarul are obligația să depună documentele solicitate de proprietar în termenul comunicat. Nedepunerea documentelor poate atrage anularea procedurii de prelungire ori încetarea/rezilierea contractului, după caz. 
10.Rezilierea contractului de închiriere înainte de termenul stabilit se face la:
(1) cererea chiriașului, cu obligația acestuia de a notifica în prealabil proprietarul, cu cel puțin 30 de zile înainte;

(2) inițiativa proprietarului cu notificare prealabilă de 30 zile, atunci când:

a) chiriașul nu a achitat chiria și/sau contravaloarea cheltuielilor de întreținere, timp de 3 luni consecutive;

b) chiriașul a pricinuit însemnate stricăciuni locuinței, instalațiilor sau altor bunuri aferente acesteia ori a înstrăinat părți din acestea;

c) chiriașul are un comportament care face imposibilă conviețuirea ori împiedică folosirea normală a locuinței;

d) chiriașul a părăsit locuința pe o perioadă mai mare de 90 de zile, fără notificarea prealabilă a proprietarului;

e) chiriașul a subînchiriat locuința, a transmis dreptul de folosință sau a schimbat destinația spațiului închiriat;

f) chiriașul nu a comunicat proprietarului modificările intervenite în venitul net lunar al familiei, în termen de 30 de zile de la data producerii acestora;

g) chiriașul nu a respectat clauzele contractuale;

h) chiriașul nu a notificat Primăria Municipiului Câmpulung Moldovenesc, în termen de 30 de zile, cu privire la orice modificare intervenită față de condițiile inițiale care au stat la baza repartizării locuinței; 
i) chiriașul nu mai îndeplinește condițiile de eligibilitate prevăzute în Regulamentul privind repartizarea și închirierea locuințelor Nzeb plus,  aprobat prin HCL nr.
j) în cazul în care, cu ocazia a două verificări consecutive, la un interval de 30 zile, se constată că locuința este ocupată și de alte persoane decât titularul contractului și persoanele înscrise în contractul de închiriere;

k) chiriașul sau un membru al familiei dobândește o locuință în proprietate, beneficiază de sprijinul statului pentru realizarea unei locuințe ori deține, în calitate de chiriaș, o altă locuință din fondul locativ de stat, ulterior încheierii contractului de închiriere;

(2) În toate cazurile prevăzute la alin. (1), chiriașul este obligat să predea locuința în termen de 30 de zile de la data notificării rezilierii.

(3) Chiria și cheltuielile privind utilitățile sunt în sarcina chiriașului până la data predării locuinței.
(4) Evacuarea chiriașului se face pe baza unei hotărâri judecătoreşti irevocabile iar chiriaşul este obligat la plata chiriei restante prevăzute în contract până la data executării efective a hotărârii de evacuare.
(5) Contractul încetează în termen de 30 de zile de la data părăsirii domiciliului de către titularul contractului sau de la data înregistrării decesului, dacă persoanele îndreptăţite prin lege nu au solicitat locuinţa.
Art. 11. Forța majoră și cazul fortuit 

(1) Niciuna dintre părți nu răspunde pentru neexecutarea obligațiilor contractuale cauzată de forță majoră sau caz fortuit, în condițiile legii. 

(2) Partea care invocă forța majoră/cazul fortuit are obligația să notifice cealaltă parte într-un termen rezonabil și să ia măsurile posibile pentru limitarea consecințelor. 
Art. 12. Litigii 

(1) Neînțelegerile izvorâte din încheierea, executarea, modificarea, încetarea sau interpretarea prezentului contract se soluționează cu prioritate pe cale amiabilă. 

(2) Dacă soluționarea amiabilă nu este posibilă, litigiile se soluționează de instanțele judecătorești competente, potrivit legii. 

Art. 13. Clauze finale și speciale

(1) Chiriaşul se obligă:    

a) să plătească chiria prevăzută în contract, precum şi toate cheltuielile privind utilităţile, serviciile şi întreţinerea aferentă perioadei în care a ocupat efectiv locuinţa;

 b) să suporte toate cheltuielile legate de branşări, contorizări, racordări la orice tip de utilităţi. Plata şi contractarea acestora, cad în sarcina chiriaşului;
c) să predea în termen de 30 de zile locuinţa închiriată în baza prezentului contract, în situaţia în care va dobândi o locuinţă proprietate personală în municipiul Câmpulung Moldovenesc.
d) să părăsească locuinţa în termen de 60 de zile de la expirarea termenului contractual, dacă locaţiunea nu s-a reînnoit;
     (2)  Prezentul contract se completează cu Regulamentul privind repartizarea și închirierea locuințelor nZEB Plus pentru tineri, cu Codul civil, Codul administrativ, legislația locuinței, legislația aplicabilă fondurilor PNRR și orice alte norme incidente. 

(3) Modificarea prezentului contract se poate face numai prin act adițional scris, semnat de părți, în condițiile legii și ale regulamentului. 

(4) Anexele la prezentul contract, respectiv fișa tehnică a locuinței, procesul-verbal de predare primire, inventarul locuinței și orice alte documente de predare/constatare, fac parte integrantă din contract. 

(5) Prezentul contract s-a încheiat astazi___________ în 2 exemplare, câte unul pentru fiecare parte.
Președinte de ședință,        Secretarul General al municipiului,        Întocmit,
                                                              Erhan Rodica                  Consilier Juridic
                                                                                                  Stoica Liviu Claudiu

